Papersnake/gushiwen huggingface dataset:
还舍
陈渊（宋代）

半生走长途，所冀亦已微。田园已芜没，及此徒手归。

妻孥携幼已，相望天一涯。所嗟垂老亲，甘旨不得时。

季妺复未嫁，长姊贫且嫠。皇皇三十口，未欲听所之。

平生道义交，岁晚无晨炊。岂不念我贫，闭户长苦饥。

高门多自足，我复拙言辞。已矣可奈何，颜公犹食糜。
同李长蘅寻闻子将龙井山斋二首 其一
谭元春（明代）

枫色红难已，黄从翠处分。偶然乱叶下，风雨似同闻。

谷鸟临寒路，篱花开远云。逢幽无一语，心眼自氤氲。
四月望观帝师发思跋影堂
张翥（元代）

佛子来西竺，巍然南面尊。法筵花散漫，香殿玉温黁。

龙象诸天下，钟螺竟日喧。朝观立随喜，如在给孤园。
访枯崖不遇
胡仲弓（宋代）

踏破门前苔藓斑，寻曦不值只空还。
行云过处青山湿，野水明边白鸟閒。
扪虱有人谈古道，挥蝇无路透禅关。
杖藜独背西风去，偶见苍官亦厚颜。
送张季平归永嘉
郑刚中（宋代）

霜叶摇风九月秋，披披归袖挽难留。
知君久作陶山梦，无意相从郑谷游。
率略杯盘常共醉，艰难身世最同忧。
人情易得成收冷，频有音书寄我不。
庵居即事
释居简（宋代）

欲过东家怕渡桥，欲题黄叶怕随潮。
经旬不踏门前路，陡顿苍苔绿色饶。
出郊再用韵赋三解
吴潜（宋代）

午香一缕篆烟收，欹枕方床此景悠。
便觉梦寻桃叶渡，不知身在菊花洲。
簿书堆里挨排日，砧杵声中断送秋。
坏户蛰虫犹识候，人生知觉似渠不。
洞仙歌·摧残万物
佚名（宋代）

摧残万物，不忍临轩槛。待得春来是早晚。向纷纷、雪里开，一枝来。清香满。漏泄东君先绽。暗香浮动、疏影横斜，只这些儿意不浅。怎禁他，澹澹地、匀粉弹红，争些儿、羞杀桃腮杏脸。为传语、东风共垂杨，奈辛苦，千丝万丝撩乱。
拟古别离二首 其一
陶益（明代）

萧萧芦叶黄，良人戍朔方。冉冉岁云暮，四野肃寒螀。

褰帏露新月，拥褐有微霜。感此竟不寐，信是可怜伤。

星言望天末，晓出问河梁。折柳差犹在，歧路靡或忘。

何日胡尘灭，凤兮归故乡。
友人惠笋豉
吴可（宋代）

野税那知笋豉香，伊蒲淡泊喜初尝。
自怜老去能忘肉，谁谓朝来已彻姜。
脍玉有名污净供，莼丝无味诳枯肠。
此君苗裔风流在，三韭何须学庾郎。
摸鱼儿·问梅花
王奕（元代）

问梅花、几人邀咏，平生见外骚楚。相思一夜罗浮远，姑射仙姿何处。情未吐。□□□、雄蜂雌蝶空相遇。岁年孰与。叹皓首相看，冰心独抱，谩作广平赋。黄昏暮。半点酸辛谁诉。寿阳眉恨妖妩。南来北使无明眼，细认杏花真谱。私自语。道消息、孤根还有春风主。启明未举。听画角吹残，马头摇梦，人已山阳路。
下第别令狐员外
马戴（唐代）

论文期雨夜，饮酒及芳晨。坐叹百花发，潜惊双鬓新。

旧交多得路，别业远仍贫。便欲辞知己，归耕海上春。
出游
陆游（宋代）

霜气萧条木叶黄，佳时病起意差强。
云烟古寺闻僧梵，灯火长桥见戏场。
一枕清风幽梦断，数匙旅饭野蔬香。
道边莫笑衰残甚，独往山林兴未央。
句
朱翌（宋代）

客来切勿令观此，薏苡犹能困伏波。
和乙盦 其三
李传元（清代）

奇观能生净眼花，分明定里到君家。大千一榻无离相，小别三君感物华。

密印伽陀驱疠魅，高楼海日隐朝霞。希音可会稽生旨，商乱宫移一叹嗟。
和张功父梅诗十绝句
杨万里（宋代）

淡淡梅花不要装，真珠楼阁水精乡。
骚人词客犹愁冷，紫蝶黄蜂更敢忙。
雪
张镃（宋代）

阖夜惊飚落树巢，平明沟瓦渐迷坳。
鍪函静听来千骑，珪譬遥知委四郊。
再白呈祥矜大稔，积阴嘘气遏方苞。
池边废沼邀閒立，乍合冰澌怯杖敲。
妙觉寺三咏 其二 梧桐
孙觌（宋代）

高梧傍层楼，隐翳崖寺古。森森露井寒，荫此六月暑。

秋风动地至，柯叶遽如许。依依别故林，黄落半粘土。

凉蝉不复号，惊鹊时自语。一夜绕空枝，愁绝两翅羽。
灵壁道傍怪石
楼钥（宋代）

饱闻兹山产奇石，东南宝之如尺璧。
谁知狼藉乱如麻，往往嵌空类鑱刻。
长安东风万岁山，搜抉珍怪穷人间。
汴流一舸载数辈，径上艮岳增孱颜。
当时巧匠斲山骨，寘之河干高突兀。
干戈动地胡尘飞，坐使奇材成弃物。
君不见黄金横带，不数台城拜三品。
只今零落荒草中，万古凄凉有遗恨。
木人漂漂不如土，坐阅兴亡知几许。
行人沉叹马不前，石虽不言恐能语。
孤鹤篇
何景明（明代）

我家孤鹤李侯赠，霜仪皎洁三尺高。向人似矜短羽翼，失侣岂免长呼号。

赤霄青云暮延伫，天长路远飞不去。日来秋塘啄苦蓼，时向空墙倚脩树。

忆昔初在山人家，雌雄和鸣闲且嘉。夜寒对舞庭中月，日暮双栖岭上霞。

李侯平生重幽德，致此远自东吴国。金栊玉槛脱相送，异种奇毛惜不得。

一自天涯失旧行，垂头战羽空徬徨。朝闻横笛音相和，夕对鸣弦影自伤。

荒阶雨湿多泥滓，毛翮摧颓风不起。奋迅那推一鹗先，昂藏且在群鸡里。

吁嗟人世是还非，华表千年更一归。蓬莱宫内青瑶树，会接文鹓比翼飞。
梅溪宿徐橘隐者寓舍别后寄谢
甘瑾（明代）

不见故人久，吟愁入鬓丝。
试呼村舍酿，细论草堂诗。
夜雨西窗烛，春风别墅棋。
沧州如有约，岁晚共襟期。
题焦山定陶鼎拓本
孙诒让（清代）

陶陵祭器尚流传，大礼尊崇濮议前。丁傅剪除元后寿，宗彝零落二千年。
元立复和伯皋送行诗次韵并答之 其一
韩淲（宋代）

倒载临离日，搜吟出饯时。老身犹藉酒，亲意不徒诗。

山水东西去，园池上下随。凝香兵卫戟，应复野人思。
怀东嘉先生因诵老坡今谁主文字公合把旌旄作
喻良能（宋代）

退之在元和，昌言主文字。
扬镳踵芳尘，公乎得无意。
满庭芳·独立星坛
侯善渊（元代）

独立星坛，高穹仰望，志诚修设威仪。名香频＊，谨谨奏青词。唯愿众生慕道，心通解、无执无迷。归真正，玄门隐密，一志永无移。都缘心返复，狂图捏怪、纽班胡为。色情增长，道德渐亏衰。似恁拖泥带水，全不念、先圣根基。经中道，人能清净，天地悉皆归。
送翁诚之尉慈溪 其一
陈傅良（宋代）

徐刘文采后，邹鲁典刑间。为母求三釜，令人见一班。

时平无事立，地僻得官闲。好索梅花笑，题诗海上山。
琴曲歌辞。宛转歌
郎大家宋氏（唐代）

风已清，月朗琴复鸣。掩抑非千态，殷勤是一声。

歌宛转，宛转和态长。愿为双鸿鹄，比翼共翱翔。

日已暮，长檐鸟应度。此时望君君不来，

此时思君君不顾。歌宛转，宛转那能异栖宿。

愿为形与影，出入恒相逐。
和文与可洋州园亭三十咏 禊亭
苏辙（宋代）

觞流无定处，客醉醒还酌。
毋令仲御歌，空使人惊愕。
五君咏 其四 居君敬之
方仁渊（清代）

居君我师友，于学无不精。家无半年蓄，笔落千人惊。

李贺呕心血，刘蕡泣榜名。墓门荒麦饭，谁复吊先生。
方洲八景八首 其二 杏圃朝霞
张宁（明代）

春深花正开，天晴海初曙。霞光云际来，艳色溢蓬宇。

明明碎锦坊，淡淡秋容圃。聊因旦晚欢，妍丽安足数。
郪中感怀
刘驾（唐代）

顷年曾住此中来，今日重游事可哀。

忆得几家欢宴处，家家家业尽成灰。
偈五首 其四
释悟真（宋代）

寂照常照本来照，草鞋底下常絙跳。更会针锋上须弥，眉毛中水常渺渺。
望京师寄王职方
何景明（明代）

北望依南斗，长安万里愁。西风入上苑，杨柳落金沟。

云近蓬莱阁，天回太液流。仙郎归尽省，高咏接同游。
黄泥坂词
苏轼（宋代）

出临皋而东骛兮，并丛祠而北转。
走雪堂之陂陀兮，历黄泥之长坂。
大江汹以左缭兮，渺云涛之舒卷。
草木层累而右附兮，蔚柯丘之葱蒨。
余旦往而夕还兮，步徙倚而盘桓。
虽信美而不可居兮，苟娱余于一眄。
余幼好此奇服兮，袭前人之诡幻。
老更变而自哂兮，悟惊俗之来患。
释宝璐而被缯絮兮，杂市人而无辨。
路悠悠其莫往来兮，守一席而穷年。
时游步而远览兮，路穷尽而旋反。
朝嬉黄泥之白云兮，暮宿雪堂之青烟。
喜鱼鸟之莫余惊兮，幸樵苏之我嫚。
初被酒以行歌兮，忽放杖而醉偃。
草为茵而块为枕兮，穆华堂之清宴。
纷坠露之湿衣兮，升素月之团团。
感父老之呼觉兮，恐牛羊之予践。
于是蹶然而起，起而歌曰：
月明兮星稀，迎余往兮饯余归。
岁既宴兮草木腓，归来归来兮，黄泥不可以久嬉。
次韵蔡天任十首 其五
汪藻（宋代）

君家食指如堵墙，不著斗酒求西凉。门前䆉稏三百亩，胜我笔耕无寸秧。
次韵欧阳叔向寺丞早春呈周子发知县
王庭圭（宋代）

冰底涓涓已作声，晓看春色上芜城。江南楼阁烟中出，槛外山川翠欲萌。

梅点宿妆凝笑靥，柳摇新绿换枯茎。化权初入东风手，莫使阶前草乱生。
熙宁皇太后册宝三首
佚名（隋代）

煌煌凤字，玉气宛延。
天门崛岉，飞骖后先。
龙簨四合，奏鼓渊渊。
母备天下，何千万年。
呈大德禅师
尹辅（宋代）

支遁行藏惠远才，几年嵩少避浮埃。
八行丹诏云间落，一对紫衣天上来。
诵律夜窗寒月皎，闭门秋渚白莲开。
名高自达帝王听，就降殊恩不假媒。
霜野
胡宿（宋代）

啄兔青骹直下飞，霜云惨惨楚枫披。秋林月迥闻樵斧，晚市风沈见酒旗。

江上败荷无限柄，雨中残菊不盈枝。物华怨尽仍伤别，坞笛声中一涕垂。
次韵和并州钱大夫夕次丰州道中见寄
杨亿（宋代）

汉将从天下，胡兵值月残。孤烟戍楼迥，密雪战袍乾。

向暮三吹角，临风一据鞍。边城赖经略，重取地图看。
题重兴寺
李流谦（宋代）

陌上横流浸作泥，行人步陶方一移。
春云将雨绕山去，社燕营巢贴地飞。
憩仆且须投古寺，閒怀犹喜论禅机。
中宵瞥起胡床念，回首家山几日归。
草亭独坐
陆游（宋代）

扫地垂帘坐草亭，东风吹颊醉初醒。
睡蛇死後魔无力，疾竖降来药有灵。
在手残梅香淡泊，傍檐幽鸟语丁宁。
老人不是神通妙，世事元来要饱经。
寄许越州
梅尧臣（宋代）

开元冠盖里，无若贺知章。
乞得镜湖水，洗出明镜光。
行坐镜与镜，身衣羽人裳。
心存黄庭经，目视白鸟行。
岁时忽已古，高韵抗彭庄。
今闻许子春，来守稽山傍。
稽山风镜在，镜水菰蒲长。
腊市开梅萼，霰雪凌早芳，
卧龙生茗舌，鼓角催新阳。
焙边可以啜，树间可以觞。
贺老於当日，必定无此尝。
唯有李白诗，酒船芙蓉香。
安得效白也，剩载借艅艎。
与君同醉翁，智虑收肝肠。
黄昏
王素娥（明代）

阶下蛩吟又暮秋，倚阑独立恨悠悠。几多心事三年泪，忍向珊瑚枕上流。
赠湖州使君李公择
陈舜俞（宋代）

李侯车骑匆匆出，前驺不鸣随者急。
不游台沼不寻山，独向城隅小蓬荜。
城隅蓬荜谓谁家，太学先生贤已卒。
老妻犹在八十馀，侯来为问夫人疾。
当时弟子犹五六，连袂追随慎仓卒。
手调汤药进盂盘，劳问有无极纤悉。
巷人来观相欢喜，门外墙头闻唧唧。
我思康定庆历间，天下文章极萧瑟。
读书不复问义理，破碎幺麽入声律。
先生始出治庠序，辅养学者尊经术。
自兹道义及生民，晚具纁黄起遗逸。
先生今来骨为土，名儒大义非前日。
朝登垅坂暮高官，旧学前功付幽黜。
往往昔游苕霅人，诋讳不敢对以实。
李侯自是江南士，不预吾徒旧堂室。
尊德乐道乃精诚，念老嗟贫固其秩。
魏文伏轼过西河，郑公名乡论高密。
古来如君顾无几，于今走利尤非匹。
人言侯政如此多，试听风谣百之一。
梅花二首
苏轼（宋代）

春来幽谷水潺潺，的皪梅花草棘间。
一夜东风吹石裂，半随飞雪渡关山。

何人把酒慰深幽，开自无聊落更愁。
幸有清溪三百曲，不辞相送到黄州。
声声慢（柳花咏）
周密（宋代）

燕泥沾粉，鱼浪吹香，芳堤十里晴。静惹游丝，花边袅袅扶春。多情最怜飘泊，记章台、曾绾青青。堪爱处，是扑帘娇软，随马轻盈。

长是河桥三月，做一番晴雪，恼乱诗魂。带雨沾衣，罗襟点点离痕。休缀潘郎鬓影，怕绿窗、年少人惊。卷春去，翦东风、千缕碎云。
吴下同年会诗
胡元功（宋代）

佳辰胜集不相违，慨念同年会遇稀。
独有二天均覆荫，归来三径幸栖依。
诗篇酒盏论时事，山色湖光映夕晖。
自愧衰迟与荣观，拟将委翅附高飞。
早秋
孔平仲（宋代）

一雨洗烦熇，凉风开早秋。散行身觉快，甘寝梦相求。

已作黄花意，谁为堕叶愁。南山青似染，准拟更登楼。
湘妃怨·次韵金陵怀古
张可久（元代）

朝朝琼树后庭花，步步金莲潘丽华，龙蟠虎踞山如画。伤心诗句多，危城落日寒鸦。凤不至空台上，燕飞来百姓家，恨满天涯。
山行
杜牧（唐代）

家住白云山北，路迷碧水桥东。
短发潇潇暮雨，长襟落落秋风。
水调歌头（寿太守黄少卿。）
叶路钤（宋代）

天启黄旗运，复见汉黄香。名高黄榜，飞黄腾入鸳行。文彩苏黄而上，政事龚黄而右，黄纸选循良。黄见眉间色，卿月照黄堂。

调黄钟，舞黄鹤，醉鹅黄。黄云催熟，黄童老叟庆金穰。间展黄庭一卷，自爱黄花晚节，黄閤日偏长。印佩黄金斗，黄发半苍苍。
偈颂六十五首 其五十六
释普济（宋代）

堂中首座人天眼，汉语胡言大藏经。七百衲僧吞佛祖，灵山乐得做闲人。
拟古
薛奇童（唐代）

沙尘朝蔽日，失道还相遇。寒影波上云，秋声月前树。

川气生晓夕，野阴乍烟雾。沉沉滮池水，人马不敢渡。

吮痈世所薄，挟纩恩难顾。不见古时人，中宵泪横注。
踏莎行 月奁匀面
王国器（元代）

冰鉴悬秋，琼腮凝素。铅华夜捣长生兔。玉容自拟比姮娥。

妆成尤恐姮娥妒。

花影涵空，蟾光笼雾。芙蓉一朵溥秋露。年年只在广寒宫，今宵鸾影惊相遇。
泊四板桥沙外观月
钱时（宋代）

江海无波渺吴越，远山数点低如抹。
长空浸碧秋沉沉，端正江山一轮月。
题四梦图·梦笔
刘克庄（宋代）

异世犹相惎，同时必见攻。
区区一枝笔，悔惜与文通。
咏寒雪诗
袁淑（南北朝）

渚幽寒兮石烟聚，日华收兮山气深。边亭哀兮夜燧灭，孙枝振兮空岫吟。

鱼戢鳞兮鸟矜翰，虹蛰火兮龙藏金。凌霰交兮高冰合，浮波梗兮悲风流。

霜雪滞兮潜天阳，浮澌结兮悲海阴。
自日本东京拟回国至赤马关闻国中有变诣山寺恸哭遂为缟服有遐举之志
姜玮（清代）

日边消息使人惊，遥倚西风涕泪倾。家室苍茫何足问，宫闱震荡若为情。

匡时未任夷吾责，避世空怀仲子清。筇竹一枝芦一叶，栈云阁雨且孤征。
重九会光化二阕 其一
韩琦（宋代）

寺枕隋家废苑前，登高还此会僚贤。凭轩莫赋悲秋事，剩撚黄花送酒船。
垗上亭落成
周珣（宋代）

天上归来两须星，间中搆得小茅亭。
东风为我添生意，渐放阶前草色青。
润州听暮角
李涉（唐代）

江城吹角水茫茫，曲引边声怨思长。
惊起暮天沙上雁，海门斜去两三行。
诗债
顾逢（宋代）

诗债未能偿得尽，白头犹自耸吟肩。
如何黑发人先死，地下修文爱少年。
月支王头饮器歌
大欣（元代）

呼韩款塞称藩臣，已知绝漠无王庭。驰突犹誇汉使者，纵马夜出居延城。

我有饮器非饮酒，开函视之万鬼走。世世无忘冒顿功，月支强王头在手。

帐下朔风吹酒寒，凝酥点雪红斓斑。想见长缨系马上，髑髅溅血如奔湍。

手麾欲回斗杓转，河决昆崙注尊满。酒酣剑吼浮云悲，使者辞欢归就馆。

古称尊俎备献酬，孰知盟誓生戈矛。斩取楼兰悬汉阙，功臣犹数义阳侯。
乾明节祝圣寿
四锡（宋代）

汉家台榭与天通，甲观苍苍紫气中。
佳节夜来宣受贺，寿杯朝气祝延洪。
管弦嘈囋惊花发，风日晴和向雪融。
宴次宫鹦忽飞过，随呼万岁语玲珑。
洛阳
颜光敏（清代）

城阙萧森望洛阳，西来瀍涧水汤汤。千山紫翠朝中岳，万古歌汤对北邙。

故国何人凭险阻，皇天有意阅沧桑。可怜贾傅今祠庙，吴楚苍生几战场。
春晴 其一
刘辰翁（宋代）

江柳长天草色齐，新晴何物不芳菲。无因化作千蝴蝶，西蜀东吴款款归。
花间有赠
顾斗英（明代）

十五画新蛾，纱窗乍学歌。
纤腰微约素，美睐暗回波。
遇赏春愁少，逢欢夜态多。
名花非不艳，解语奈卿何。
子夜四时歌 其四
刘才邵（宋代）

冰花生曲池，云叶暗高阁。初筵动云韶，寒气不待却。

翠茵承妙舞，拂衣燕低掠。翻愁回雪妒，不遣褰珠箔。
全师惠诗
郭祥正（宋代）

十里湖山紫翠秋，师居独占一岩幽。谈经已许分吾坐，更有新诗索献酬。
绍兴祀先农摄事七首 其一 迎神用《凝安》。
郊庙朝会歌辞（宋代）

青阳开动，土膏脉起。日练吉亥，为农祈祉。典秩增峻，仪物具美。

幄光熉黄，庶几戾止。
过秦楼 寿建安使君谢右司
陈允平（宋代）

谷雨收寒，茶烟扬晓，又是牡丹时候。浮龟碧水，听鹤丹山，彩屋时亭依旧。

和气缥缈人间，满谷红云，德星呈秀。向东风种就，一亭兰茁，玉香初茂。

遥想曲度娇莺，舞低轻燕，二十四帘芳昼。清溪九曲，上巳风光，觞咏似山阴否。

翠阁凝清，正宜瀹茗银罂，熨香金斗。看双鸾飞下，长生殿里，赐蔷薇酒。
颂古六十二首 其三十七
释清远（宋代）

赵州言勘破，笑杀老禅和。院主须眉落，南泉打粥锅。

赵州勘破，却成罪过。大地众生，千个万个。
钱塘门
田艺蘅（明代）

雒阳曾闻北邙道，浙江今见钱塘门。
朝朝五鼓灵狖发，苦雨悲风愁断魂。
西湖山中白杨树，今人古人几丘土。
撅人白骨筑新坟，何遽今人不成古。
世人有死亦有生，依然冠盖满杭城。
妖童艳妾不可保，何况槐第连蒿茔。
湖上笙歌引纨穀，一半欢娱一半哭。
狐狸衔出夜台衣，乌鸦乱攫春盘肉。
丈夫处世求乐多，有身耐埋金叵罗。
雷霆不使人醉耳，忍听城门《薤露》歌。
绍兴亲享明堂二十六首
佚名（隋代）

皇皇后帝，周览四方。
眷我前烈，燕娭此堂。
金支秀发，黼帐高张。
世歆明祀，日宋是常。
同伯氏还乡
胡宏（宋代）

江村沙暖蒌蒿长，味比枸杞新甘香。
茁茁荻芽生近渚，紫花台莱初未尝。
白羊乌牸俱在牧，茅舍竹篱是故乡。
人生未必须富贵，万里且愿身康强。
径买官场旧醅酒，共醉春风殊未央。
生日山中和萧敬夫韵
文天祥（宋代）

山深不用结凉棚，风起江苹暑气轻。
处士林泉自今古，男儿弧矢付豪英。
客来不必笼中羽，我爱无如橘里枰。
一任苍松栽十里，他年犹见茯苓生。
剔银灯 归途次骥江驿，晓起遇雨
范安澜（宋代）

一夜归心驰骤。孤枕上、数残清漏。远寺钟鸣，邻墙鸡唱，刚是五更时候。

衣衫重扣。对草阁、青灯如豆。

侧侧晓寒侵袖。猛雨乍闻檐溜。乡梦无凭，愁怀欲炽，更尽昨宵馀酒。

只眉牢皱。恁情况、要人消受。
将赴京师蒜山津送客还荆渚
许浑（唐代）

尊前万里愁，楚塞与皇州。云识潇湘雨，风知鄠杜秋。

潮平犹倚棹，月上更登楼。他日沧浪水，渔歌对白头。
同器之游大宋陂值雨
张耒（宋代）

微云护日晓阴阴，春去馀芳尚可寻。诗倚醉豪连卷写，酒逢勍敌百分斟。

山光左右双屏画，雨脚峥嵘万羽林。沙路晚晴归马疾，一梳新月上烟岑。
春庭晚望
萧悫（南北朝）

春庭聊纵望，楼台自相隐。
窗梅落晚花，池竹开初笋。
泉鸣知水急，云来觉山近。
不愁花不飞，到畏花飞尽。
答友问
白居易（唐代）

似玉童颜尽，如霜病鬓新。莫惊身顿老，心更老于身。
梅评事携诗过访欲求属和因次其韵
朱长文（宋代）

筑室寻幽处，唯求水竹邻。
心安何必贵，累少莫如贫。
石裹求奇古，花中悟道新。
不须多辙迹，猿鹤自为宾。
集句 其五
闻人祥正（宋代）

绣衣鸂鶒浴回塘，风动荷花水殿香。坐对芳尊不知热，冰肌玉骨自清凉。
奉和人日宴大明宫恩赐彩缕人胜应制
韦元旦（唐代）

鸾凤旌旗拂晓陈，鱼龙角牴大明辰。青韶既肇人为日，

绮胜初成日作人。圣藻凌云裁柏赋，仙歌促宴摘梅春。

垂旒一庆宜年酒，朝野俱欢荐寿新。
初九日
赵蕃（宋代）

日日题诗待海棠，要从地主借绳床。
偶因风雨愆期至，已是飘零学退妆。
江楼寄希元上人
范仲淹（宋代）

清言一以遥，默默江楼上。
安得如白云，无心两相忘。
探春令 锁庵门，化马钰
王哲（金朝）

要知端的，默默细想，须凭因果。至今喜悦，投归玄妙，便把门儿锁。惺惺了了真堪可。有自然香火。静中寂＊，分明一个，师父来看我。
郊庙歌辞。昭德皇后庙乐章。肃和
佚名（唐代）

诚心达，娱乐分。升箫膋，郁氛氲。

茅既缩，鬯既薰。后来思，福如云。
尚书筵中咏红手帕
徐寅（唐代）

鹤绫三尺晓霞浓，
送与东家二八容。
罗带绣裙轻好系，
藕丝红缕细初缝。
别来拭泪遮桃脸，
行去包香堕粉胸。
无事把将缠皓腕，
为君池上折芙蓉。
行香子
侯善渊（元代）

天地玄黄。率化无疆。太虚高、日月飞扬。龙磨星斗，凤炽玄网。

见月神潮，江神会，谷神张。

焕焕煌煌。照耀十方。混三宫、一派流阳。不离日用，目下承当。

渐返真空，归真正，得真常。
夏日闲居
张籍（唐代）

无事门多闭，偏知夏日长。早蝉声寂寞，新竹气清凉。

闲对临书案，看移晒药床。自怜归未得，犹寄在班行。
赵玉汝自作戏墨见寄各题六言其上·脊令
方岳（宋代）

水落寒塘初冷，霜倒枯荷半倾。
莫倚尾能涎涎，踏深一片秋声。
自桃川至辰州绝句四十有二
赵蕃（宋代）

摘得青梅江岸边，儿童竞食也堪怜。
山青指问红何样，说是石榴花欲然。
屏风绝句
杜牧（唐代）

屏风周昉画纤腰，岁久丹青色半销。
斜倚玉窗鸾发女，拂尘犹自妒娇娆。
长至日题于至诚不息轩
胤禛（清代）

殿角星疏报曙钟，乾乾无逸每忧农。葭灰协律云占岁，粉絮翻阶雪应冬。

时对神明持敬念，日临兆庶用中庸。愿言四海升平共，莫道尊安属九重。
宿萧工部厂厅待文庙祀
张泰（明代）

茶果供谈烛映屏，美人相款宿寒厅。朦胧林表初弦月，隐见云间过雨星。

起望招摇知夜午，行随冠佩祀秋丁。初心向道频中止，迟暮吾惭践孔庭。
登庾楼
董嗣杲（宋代）

千年传说庾公游，远戌秋尘障两眸。
往事未知谁可语，今朝聊复此登楼。
淮山鸟去冲烟灭，楚泽帆归带日收。
閒客望穷江北晚，月明无赖几沙洲。
读神仙传六首 其一
程俱（宋代）

骑龙上天入太清，继世而往在我盈。握铃而呼大司命，主非使者走折胫。

乃知神仙非智巧，积功累行如邠镐。专怀邪辟祈长年，谁言淮南鸡犬飞上天。
句
郭思（宋代）

猿戏山花暖，人行塞柳青。
落星一石几午年，门外何人扣汉川。
宿斋中书外省答永叔京尹内翰朝回马上见寄并谢子华次韵
刘敞（宋代）

朝罢章台日几竿，遥闻走马试雕鞍。春风自发游人意，宿雪偏留下省寒。

坐久独知宫漏永，诗成谁尽玉堂欢。会须一办如泥醉，从笑归来笔向乾。
题天庆观画龙
胡珵（宋代）

道人龙中来，醉与神物会。
写兹蜿蜒质，日月为冥晦。
崩翻江海姿，素壁起涛濑。
呼吸见雌雄，抉石疑可碎。
肃森殿阴古，众真俨飞旆。
注观恐胜跃，夜半失像绘。
飞光著明珠，灵秘一何怪。
烂烂照甍栋，那得久在外。
偷儿伺酣睡，不怕婴鳞害。
愿言慎所托，未用期一快。
入西山从潭柘寺东涧至山亭
王闿运（清代）

幽柏涧并青，芳草径初碧。参差重阁外，峭茜山四壁。

入门松风起，偶坐溪亭夕。灵泉度烟响，归人共鸦息。

暂闻清梵落，始觉心未寂。暝色春濛濛，孤此云外石。
和张给事喜雨
刘攽（宋代）

勿惊四野连宵雨，尽是诸山触石云。雷响透空如欲坠，电光划暗总成纹。

祝官陈信无虚语，梵宇凝香不断薰。帝力由来人莫识，始知延誉属夫君。
和陈鲁山十诗以孟夏草木长遶屋树扶疏为韵
陆游（宋代）

至人贵其身，不使事物遶。
捐身易富贵，明珠弹飞鸟。
我愿称善人，题作墓上表。
从来尺鷃乐，不羡飞鸿矫。
甲申纪乱
李渔（清代）

昔见杜甫诗，多纪乱离事。感怀杂悲凄，令人减幽思。

窃谓言者过，岂其遂如是。及我遭兵戎，抢攘尽奇致。

犹觉杜诗略，十不及三四。请为杜拾遗，再补十之二。

有诗不忍尽，恐为仁者忌。初闻鼓鼙喧，避难若尝试。

尽曰偶然尔，须臾即平治，岂知天未厌，烽火日已炽。

贼多请益兵，兵多适增厉。兵去贼复来，贼来兵不至。

兵括贼所遗，贼享兵之利。如其吝不与，肝脑悉涂地。

纷纷弃家逃，只期少所累。伯道庆无儿，向平憾有嗣。

国色委菜佣，黄金归溷厕。入山恐不深，愈深愈多崇。

内有绿林豪，外有黄巾辈。表里俱受攻，伤腹更伤背。

又虑官兵入，壶浆多所费。贼心犹易厌，兵志更难遂。

乱世遇雈苻，其道利用讳。可怜山中人，刻刻友魑魅。

饥寒死素封，忧愁老童稚。人生贵逢时，世瑞人即瑞。

既为乱世民，蜉蝣即同类。难民徒纷纷，天道胡可避。
送罗机宜秩满东归三首
项安世（宋代）

风髯飞动俨长身，缥缈襟期不受尘。
岂是契然忘应物，亦知蕞尔漫劳人。
若非事业惊当仁，也合文章作近臣。
此外世间无处著，却须汗漫跨麒麟。
送潘文叔兼简李文授
释宝昙（宋代）

趁得官闲且载书，隔墙时唤子云居。
公如碧树有秋意，渠亦清流临浊淤。
盖代勋庸诚有种，凿空道德竟何如。
寄声楚观沧茫外，璧月依然在太虚。
刘氏内政及二宠同孕
王迈（宋代）

中秋过后缠十日，广寒侍人遭谴谪。
随在人间富贵家，依前不离姮娥侧。
刘郎风流世所无，醉中饮啖无精粗。
三胎闻已俱孕秀，次第门外连悬弧。
老子释氏亲抱送，想应屡入维能梦。
我今预作弄璋书，君须早辨汤饼供。
妓席暗记送同年独孤云之武昌
李商隐（唐代）

叠嶂千重叫恨猿，长江万里洗离魂。

武昌若有山头石，为拂苍苔检泪痕。
题养正图六十首 其十六 得贤弭盗
弘历（清代）

士会实晋彦，黻冕登廊庙。进善不善远，秦乃薮晋盗。

武仲对季孙，亦称知政要。
咏史诗。商郊
胡曾（唐代）

莺啭商郊百草新，殷汤遗迹在荒榛。

谁知继桀为天子，便是当初祝网人。
山中作
沈千运（唐代）

栖隐非别事，所愿离风尘。不辞城邑游，礼乐拘束人。

迩来归山林，庶事皆吾身。何者为形骸，谁是智与仁。

寂寞了闲事，而后知天真。咳唾矜崇华，迂俯相屈伸。

如何巢与由，天子不知臣。
韩愈见大颠图赞
释智愚（宋代）

毡拍板，无孔笛。省要乞一言，虚空轰霹雳。临机不解，转身又却。

随他声色非声色，洞庭湖外千峰碧。
新柳三首 其三
倪亮采（清代）

翠云夹岸傍溪横，呖呖新莺弄几声。描就半弯宫黛浅，捻成一几楚腰轻。

晓烟若为龙愁态，暮雨应怜惜别情。最是陌头春色好，风吹袅袅拂行旌。
寿邝廷瑞太守
何景明（明代）

五马归来日，闲身六十强。春花自烂熳，云水共徜徉。

邑种菜公竹，邦留召伯棠。平生天下志，白首付沧浪。
白云端和尚赞
释智愚（宋代）

接纳少机关，勘验无眼目。时时膈气筑，只要煨芦菔。
春日五首 其二
周行己（宋代）

小窗午枕梦初醒，特特来寻春径行。晴日暖风无俗客，岸巾柳底听新莺。
御沟
司马光（宋代）

烈火非不猛，不耗百鍊金。寒霜非不严，不彫竹柏林。

小人势利合，倾覆无常心。君子道德亲，白首犹视今。

诸君闺台秀，相得如璆琳。离群一昔期，乃尔动悲吟。

古风久已衰，交道日颓侵。愿名思友操，播之清徽琴。
赠沈方邺兼送之罗浮二首 其一
陈恭尹（清代）

夫君枉驾相寻久，贱子卑栖出见迟。袖里故人劳远字，卷中频日捧新诗。

水成波澜平难得，木有文章病可知。各是天涯同世难，一杯重把定何期。
观真珠花留戏陈莹中
邹浩（宋代）

古观无人花自开，真珠颗颗映莓苔。留教合浦居士看，何似海边新蚌胎。
题山宫法安院
章得象（宋代）

路入青青数里松，上方楼阁一重重。
千寻练挂双流瀑，六曲屏开四面峰。
幽鹭独翘藏翠竹，啼猿相对答疏钟。
留连不忍催归骑，回首斜阳烟雾浓。
山家门径锁寒松，更向烟萝第几重。
幽鸟啼花归旧谷，应龙飞雨过前峰。
分持皂盖歌千骑。入冠黄扉禄万钟。
一见高吟重兴感，清名长在木阴浓。
送僧归淮西二首 其一
释元肇（宋代）

高堂无地寄征衣，淮水西边近解围。想得夜阑更秉烛，天寒木落一僧归。
严君平卜台
陆游（宋代）

先生久已蜕氛埃，道上犹传旧卜台。
乞得寒泉濯肝肺，真成万里不虚来。
渐老
白居易（唐代）

今朝复明日，不觉年齿暮。白发逐梳落，朱颜辞镜去。

当春颇愁寂，对酒寡欢趣。遇境多怆辛，逢人益敦故。

形质属天地，推迁从不住。所怪少年心，销磨落何处。
游斜川
陶渊明（魏晋）

辛丑正月五日，天气澄和，风物闲美，与二三邻曲，同游斜川。临闲流，望曾城，鲂鲤跃鳞于将夕，水鸥乘和以翻飞。彼南阜者，名实旧矣，不复乃为嗟叹。若夫曾城，傍无依接，独秀中皋，遥想灵山，有爱嘉名。欣对不足，率共赋诗。悲日月之遂往，悼吾年之不留。各疏年纪乡里，以记其时日。

开岁倏五日，吾生行归休。
念之动中怀，及辰为兹游。
气和天惟澄，班坐依远流。
弱湍驰文鲂，闲谷矫鸣鸥。
迥泽散游目，缅然睇曾丘。
虽微九重秀，顾瞻无匹俦。
提壶接宾侣，引满更献酬。
未知从今去，当复如此不？
中觞纵遥情，忘彼千载忧。
且极今朝乐，明日非所求。
送曹圣延刘济道归宜春 其二
谢逸（宋代）

家在集云峰下居，门前翠竹尽真如。道人若许通消息，邀我须凭雁足书。
同前太行皇太后挽词二首
周必大（宋代）

得道西王母，思齐古太任。
仙游归少广，人世失徽音。
阆苑桃空熟，稽山柏自森。
天心知舜孝，寒日惨多阴。
吊王将军墓
常建（唐代）

嫖姚北伐时，深入强千里。
战馀落日黄，军败鼓声死。
尝闻汉飞将，可夺单于垒。
今与山鬼邻，残兵哭辽水。
借园杂咏 其二十四 迎风
成鹫（清代）

草屋近南亩，远风来渺冥。披襟纳凉驶，觌面识居亭。

虚室静生白，孤灯长自青。封姨许相过，从此撤疏棂。
次韵夜宿双清亭
张以宁（明代）

海子桥边丝雨晴，水衡亭下縠波生。珠宫坠月醒龙梦，琼岛回风送鹤声。

细数更筹怜夜永，遥瞻宸极愿时清。左丞綵笔题诗好，纸贵明朝满凤城。
初度日谢客咏怀 其二
鄂尔泰（清代）

一月逢初度，春蔬荐午餐。自怜同病鹤，人道是穷官。

江水流空碧，梅花骨尚寒。故园兄弟满，此日定谁欢。
题靖节祠堂
毛达（宋代）

地僻柴桑古，人亡松菊存。
不如彭泽吏，归去有田园。
东堂四首
张耒（宋代）

居止年来如传舍，构堂珍重主人情。
浮生行止谁能计，苟合真须学子荆。
杂嘲二首
崔涯（唐代）

二年不到宋家东，阿母深居僻巷中。

含泪向人羞不语，琵琶弦断倚屏风。

日暮迎来香閤中，百年心事一宵同。

寒鸡鼓翼纱窗外，已觉恩情逐晓风。
丙申春贴子八首 其三
廖刚（宋代）

令节年光换，和风春令行。野塘初变柳，幽谷未迁莺。
一剪梅
樊增祥（清代）

金鸭无烟香饼焦。风也萧萧。雨也潇潇。秋盆红煞美人蕉。

花也无聊。人也无聊。

昨夜微霜上柳条。眉不禁描。魂不禁销。无言红泪湿鲛绡。

携手今朝。折柳明朝。
宁宗皇帝挽诗二首
洪咨夔（宋代）

德粹三灵接，功成万国雍。
方培丰水芑，忽跨鼎湖龙。
庙号追文考，陵名冠世宗。
微臣趋觐晚，洒涕续车攻。
金陵杂兴二百首
苏泂（宋代）

赏心亭前白鹭洲，淮水东畔水东流。
只知览古生许恨，不知身世自悠悠。
三姝媚•旅梦
彭孙遹（清代）

花宫清磬杳。听城头一派，角声悲绕。晚来清味，只秋窗无火，暗悲相照。

解带将眠，刚月色、瞳眬来到。千里江关，十年心事，相思多少。

恍在旧家庭馆，见朱幌微垂，绿窗初晓。惊伊消瘦，把别时踪迹，向侬都告。

旅泊频年，和梦也、分明知道。莫是相逢无几，依然去了。
晋故征西大将军长史孟府君传
陶渊明（魏晋）

君讳嘉，字万年，江夏鄂人也。曾祖父宗，以孝行称，仕吴司空。祖父揖，元康中为庐陵太守。宗葬武昌新阳县，子孙家焉，遂为县人也。君少失父，奉母二弟居。娶大司马长沙桓公陶侃第十女，闺门孝友，人无能间，乡闾称之。冲默有远量，弱冠、俦类咸敬之。同郡郭逊，以清操知名，时在君右。常叹君温雅平旷，自以为不及。逊从弟立，亦有才志，与君同时齐誉，每推服焉。由是名冠州里，声流京邑。

太尉颍川庾亮，以帝舅民望，受分陕之重，镇武昌，并领江州。辟君部庐陵从事。下郡还，亮引见，问风俗得失。对曰：“嘉不知，还传当问从吏。”亮以麈尾掩口而笑。诸从事既去，唤弟翼语之曰：“孟嘉故是盛德人也。”君既辞出外，自除吏名。便步归家，母在堂，兄弟共相欢乐，怡怡如也。旬有余日，更版为劝学从事。时亮崇修学校，高选儒官，以君望实，故应尚德之举。太傅河南褚裒，简穆有器识，时为豫章太守，出朝宗亮，正旦大会州府人士，率多时彦，君座次甚远。裒问亮：“江州有孟嘉，其人何在？”亮云：“在座，卿但自觅。”裒历观，遂指君谓亮曰：“将无是耶？”亮欣然而笑，喜裒之得君，奇君为裒之所得。乃益器焉。举秀才，又为安西将军庾翼府功曹，再为江州别驾、巴丘令、征西大将军谯国桓温参军。

君色和而正，温甚重之。九月九日，温游龙山，参左毕集，四弟二甥咸在座。时佐吏并著戎服。有风吹君帽坠落，温目左右及宾客勿言，以观其举止。君初不自觉，良久如厕。温命取以还之。廷尉太原孙盛，为咨议参军，时在座，温命纸笔令嘲之。文成示温，温以著坐处。君归，见嘲笑而请笔作答，了不容思，文辞超卓，四座叹之。奉使京师，除尚书删定郎，不拜。孝宗穆皇帝闻其名，赐见东堂。君辞以脚疾，不任拜起。诏使人扶入。

君尝为刺史谢永别驾。永，会稽人，丧亡，君求赴义，路由永兴。高阳许询，有隽才，辞荣不仕，每纵心独往。客居县界，尝乘船近行，适逢君过，叹曰：“都邑美士，吾尽识之，独不识此人。唯闻中州有孟嘉者，将非是乎？然亦何由来此？”使问君之从者。君谓其使曰：“本心相过，今先赴义，寻还就君。”及归，遂止信宿，雅相知得，有若旧交。

还至，转从事中郎，俄迁长史。在朝隤然，仗正顺而已，门无杂宾。常会神情独得，便超然命驾，径之龙山，顾景酣宴，造夕乃归。温从容谓君曰：“人不可无势，我乃能驾驭卿。”后以疾终于家，年五十一。

始自总发，至于知命，行不苟合，言无夸衿，未尝有喜愠之容。好酣饮，逾多不乱。至于任怀得意，融然远寄，旁若无人。温尝问君：“酒有何好，而君嗜之？”。君笑而答曰：“明公但不得酒中趣尔。”又问听妓，丝不如竹，竹不如肉，答曰：“渐近自然。”中散大夫贵阳罗含，赋之曰：“孟生善酣，不愆其意。”光禄大夫南阳刘耽，昔与君同在温府，渊明纵父太常夔尝问耽：“君若在，当已作公不？”答云：“此本是三司人。”为时所重如此。渊明先亲，君之第四女也。凯风寒泉之思，实钟厥心。谨按采行事，撰为此传。惧或乖谬，有亏大雅君子之德，所以战战兢兢若履深薄云尔。

赞曰：孔子称：“进德修业，以及时也。”君清蹈衡门，则令闻孔昭；振缨公朝，则德音允集。道悠运促，不终远业，惜哉！仁者必寿，岂斯言之谬乎！
还至张掖古城，闻东军告捷，赠韦五虚己
陈子昂（唐代）

孟秋首归路，仲月旅边亭。闻道兰山战，相邀在井陉。

屡斗关月兰，三捷虏云平。汉军追北地，胡骑走南庭。

君为幕中士，畴昔好言兵。白虎锋应出，青龙阵几成。

披图见丞相，按节入咸京。宁知玉门道，翻作陇西行。

北海朱旄落，东归白露生。纵横未得意，寂寞寡相迎。

负剑空叹息，苍茫登古城。
写
朱淑真（宋代）

淡月疏云九月天，醉霜危叶坠江寒。孤窗镇日无聊赖，编辑诗词改抹看。
感梦（梦故兵部裴尚书相公）
元稹（唐代）

十月初二日，我行蓬州西。三十里有馆，有馆名芳溪。

荒邮屋舍里，新雨田地泥。我病百日馀，肌体顾若刲.

气填暮不食，早早掩窦圭。阴寒筋骨病，夜久灯火低。

忽然寝成梦，宛见颜如珪。似叹久离别，嗟嗟复凄凄。

问我何病痛，又叹何栖栖。答云痰滞久，与世复相暌。

重云痰小疾，良药固易挤。前时奉橘丸，攻疾有神功。

何不善和疗，岂独头有风。殷勤平生事，款曲无不终。

悲欢两相极，以是半日中。言罢相与行，行行古城里。

同行复一人，不识谁氏子。逡巡急吏来，呼唤愿且止。

驰至相君前，再拜复再起。启云吏有奉，奉命传所旨。

事有大惊忙，非君不能理。答云久就闲，不愿见劳使。

多谢致勤勤，未敢相唯唯。我因前献言，此事愚可料。

乱热由静消，理繁在知要。君如冬月阳，奔走不必召。

君如铜镜明，万物自可照。愿君许苍生，勿复高体调。

相君不我言，顾我再三笑。行行及城户，黯黯馀日晖。

相君不我言，命我从此归。不省别时语，但省涕淋漓。

觉来身体汗，坐卧心骨悲。闪闪灯背壁，胶胶鸡去埘。

倦童颠倒寝，我泪纵横垂。泪垂啼不止，不止啼且声。

啼声觉僮仆，僮仆撩乱惊。问我何所苦，问我何所思。

我亦不能语，惨惨即路岐。前经新政县，今夕复明辰。

置置满心气，不得说向人。奇哉赵明府，怪我眉不伸。

云有北来僧，住此月与旬。自言辨贵骨，谓若识天真。

谈游费閟景，何不与逡巡。僧来为予语，语及昔所知。

自言有奇中，裴相未相时。读书灵山寺，住处接园篱。

指言他日贵，晷刻似不移。我闻僧此语，不觉泪歔欷。

因言前夕梦，无人一相谓。无乃裴相君，念我胸中气。

遣师及此言，使我尽前事。僧云彼何亲，言下涕不已。

我云知我深，不幸先我死。僧云裴相君，如君恩有几。

我云滔滔众，好直者皆是。唯我与白生，感遇同所以。

官学不同时，生小异乡里。拔我尘土中，使我名字美。

美名何足多，深分从此始。吹嘘莫我先，顽陋不我鄙。

往往裴相门，终年不曾履。相门多众流，多誉亦多毁。

如闻风过尘，不动井中水。前时予掾荆，公在期复起。

自从裴公无，吾道甘已矣。白生道亦孤，谗谤销骨髓。

司马九江城，无人一言理。为师陈苦言，挥涕满十指。

未死终报恩，师听此男子。
缀古诗怀家
晁补之（宋代）

二月已破三月来，蝴蝶忽然满芳草。
正是归时君不归，及至君来花又少。
次及甫入峡杂咏 其一 三游洞
洪咨夔（宋代）

寥阳殿古琼关启，祇树园深宝盖张。长啸一声空响答，只疑惊起橘中商。
庆老堂
王安石（宋代）

板舆去国宦三年，华屋归来地一偏。
种竹常疑出冬笋，开池故合涌寒泉。
身闲楚老犹能戏，道胜邹人不更迁。
嗟我强颜无所及，想君为乐更焦然。
句
任贯（宋代）

一岩冷落高宗雨，满洞清凉吉甫风。
虞美人·空明一朵扬州白
刘辰翁（宋代）

空明一朵扬州白。红紫无□色。是谁唤作水晶球。惹起高烧银烛、上元愁。去年一捧飞来雪。不似渠千叶。狂风一蹴过秋千。憔悴玉人和泪、望婵娟。
和郭户部中秋月
李复（宋代）

重云宿霭风收尽，千丈银毫吐海涯。
露气洗开青玉阙，龙宫浮出白莲华。
寒惊栖鹊翻庭树，阴引灵珠耀浦沙。
我是补巾修月手，玉皇应许上仙槎。
早起露坐
文徵明（明代）

炎宵不能寐，起坐蹇絺帏。繁星丽中天，明河连曙晖。

凉风不满丽，落月犹在衣。中庭草木稠，宿露朝未晞。

人生亦旦暮，急景无停机。抚时怀美人，欲往情依依。

暑寒互推迁，安得愿无违。
满江红
胡介（明代）

走马归来，西陵下、斜阳满树。回首处、酒垆犹在，河山非故。

久客首知家远近，重来却怪人惊顾。听啼鹃、也道首如归，归何处。

草玄阁，兰台署；扬州梦，秦淮渡。走人间未遍，苍凉日暮。

惆怅辽东丁令鹤，当年华表谁为主。但相逢、莫负故人心，三生路。
金夫人挽诗
王炎（宋代）

两大家声著，三从妇德全。
金珠捐玩饰，苹藻荐恭虔。
眉寿无遗恨，心空悟秘诠。
生刍来奠客，千两拥新阡。
古诗 其一
汪畹玉（清代）

春来桃李发，花开盈路旁。路旁多行人，及此风日长。

斜河带山径，疏柳明夕阳。岁华岂不惜，天涯渺茫茫。

恨无双羽翼，远逐晨风翔。
庐山东林杂诗
释慧远（魏晋）

崇岩吐清气，幽岫栖神迹。
希声奏群籁，响出山溜滴。
有客独冥游，径然忘所适。
挥手抚云门，灵关安足辟。
流心叩玄扃，感至理弗隔。
孰是腾九霄，不奋冲天翮。
妙同趣自均，一悟超三益。
福圣观 其一
余爽（宋代）

九峰回合抱琼田，石蕊云英漱瀑泉。闻说丹成从此路，玉虹芝驾上青天。
落星寺
祖无择（宋代）

金碧共玲珑，楼台浩渺中。
雨化僧讲盛，星石寺其雄。
岩岫庐峰对，波澜蠡泽通。
微红看海日，远绿认江枫。
鸥鸟机心息，潮音梵唱同。
人间群玉府，物外广寒宫。
云衲烝多坏，尘襟到自空。
扁舟五湖客，长此伴支公。
子公复和亦次韵 其二
张扩（宋代）

昨日规摹屋一方，今晨诗卷已填床。安知事似猬毛起，自觉心填水月凉。

故纸有缘殊未了，红尘无路略相妨。客来煖热浪自喜，断却来章真智囊。
为纪生借屋
刘宰（宋代）

乃祖焚身为祖刘，末孙那敢不相周。
单辞往扣贤公子，茅屋保妨得借留。
登祝融口占
林用中（宋代）

托身天际外，寄足在云端。
俯仰心犹壮，登临眼尽宽。
乾坤真景界，风雪倍朝寒。
忽起烟霞想，相从结大还。
寄李烟客黄逢吉
梁煌晰（明代）

惜别时闻雁，思君正倚楼。月高帘不夜，风细树宜秋。

影落千山远，声来九塞愁。频年羁客梦，曾否到罗浮。
初度
杨公远（宋代）

行止由来不自如，八年初度寓僧庐。
半生閒逸云无定，两鬓萧骚雪尚疎。
岂原身荣如卫鹤，只惭技拙类黔驴。
今朝六十从头起，数到稀年更有余。
薄暮狮头崖望官渡，叠前年韵
林占梅（清代）

寒消潦水碧潭澄，百级高崖奋袂升。远树忽明残照射，平沙乍袂晚潮增。

港吞口似贪婪吏，山烧头如受戒僧。一带萧芦残苇里，又多无数打鱼罾。
极望
王松（宋代）

极望苔明净四围，閒来选石坐苔矶。远云连水疑无动，高鸟乘苔似不飞。

一发中原穷海没，千程衔尾晚帆归。我行未已知何世，濯足长流怅落晖。
彭城道中
曾巩（宋代）

百步洪声潦退初，白沙新岸凑舟车。一时屠钓英雄尽，千载河山战伐馀。

楚汉旧歌流俚耳，韩彭遗壁冠荒墟。可怜马上纵横略，只在邳桥一卷书。
听刘念九丈二姬歌所和醉时歌明日亦次韵送似时已三鼓
许及之（宋代）

边头幕府文书省，功名之心灰似冷。老去英雄髀生肉，功名之心死未足。

中原有土尚沦金，中原有民惟戴宋。天开地辟会有日，竹头木屑宁无用。

男儿信命人见嗤，命轻于山重于丝。未肯身同草木腐，径欲名与天壤期。

行藏我何有，交友勿复疑。躬行即吾道，归求有馀师。

和气冲融自斟酌，荣枯不逐花开落。物理天时信有终，云虽出岫终归壑。

未须高卧百尺楼，未须紧束春秋阁。夫子适去还适来，无波古井生青苔。

我独不归何为哉，渴心已觉飞黄埃。长鲸未骑且扪虱，不妨随意芬浮杯。
景仁雨中同游南园
韩维（宋代）

宿醉厌厌晓尚曛，卷帘清思满风云。
久嫌日暖撩人困，却喜花香带雨闻。
禅人并化主写真求赞
释正觉（宋代）

清若松篁雪，虚明河汉秋。
深心老节岁寒事，稳放胡床默默游。
秋别
罗邺（唐代）

别路垂杨柳，秋风凄管弦。
青楼君去后，明月为谁圆。
边上行
贯休（唐代）

黑松林外路，风角远嗈嗈。朔气生荒堡，秋尘满病容。

豺掊沙底骨，人上月边烽。休作西行计，西行地渐凶。
岁暮张子白进士过访竹士
金逸（清代）

岁云暮矣走天涯，旧雨相逢便是家。拜墓殷勤移桂棹，探春消息问梅花。

催诗林吐蛾眉月，醒酒香浮雀舌茶。佳会难逢愁遽别，怪侬夫婿绪如麻。
寄忠玉提刑
黄庭坚（宋代）

市骨蕲千里，量珠买娉婷。
驽骀参逸驾，西子泣深屏。
吾人材高秀，胸次列渭泾。
严能喜剧部，持节按祥刑。
萑蒲稍衰息，郡县或空囹。
读书头愈白，见士眼终青。
今时斤斧地，虚次待发硎。
早晚紫微禁，占来有使星。
过凤山有感二首
周文璞（宋代）

秋芜阙是草堂基，惟有南邻尽得知。
辛苦置家将守冢，告求广地要穿池。
净莲已付乡僧掘，慈竹从教墓客移。
虽向龙湾作耆旧，此生宁没暂来时。
水调歌头（高嘉定俗日和所惠韵）
魏了翁（宋代）

高氏八千石，驺哄溢街坊。庸夫俗子，夸道锦绣里家乡。谁识书俗心事，各要济时行已，肯顾利名场。用我吾所欲，不用亦何伤。

汉嘉守，凡阅历，几麾幢。便教入从出节，都是分之常。但愿国安人寿，更只专城也好，不用较强梁。准拟耆英会，倚杖看人忙。
前溪作
皎然（唐代）

春歌已寂寂，古水自涓涓。徒误时人辈，伤心作逝川。
大风
梅尧臣（宋代）

夜风昼不止，天理何可常。
正当春木荣，摆磨枝叶伤。
东皇务长养，乃值此物狂。
曷不诉於帝，斥之出远方。
风伯有罪五，孰肯进皂囊。
往时岁苦旱，救热雨欲滂。
吹之不使下，云雷遂深藏。
复摇江海波，白日沈舟航。
又卷关塞沙，千里填河隍。
拔木与退鷁，书传言已详。
今者天柔和，煦煦皆敷芳。
独尔何不仁，嚎怒事雄强。
既其背天时，诛殛固所当。
鸢鸣兼虎啸，助恶党亦昌。
送钱守归朝除大农二首
唐仲友（宋代）

北海廉平守，曾为汉大农。
此邦高治行，今日继前风。
饥馑难於政，循良茂厥功。
好将清静对，推与四方同。
翠林为梁隐居
翟杰（宋代）

溪山何地不蓬莱，绕屋千林翠作堆。金色点穿黄鸟过，练光拖散白云来。

野桥通处逢樵问，石榻阴时为客开。红紫楼头易消歇，莫移花药倚阑栽。
拟庾子山咏画屏风诗 其八
张鹤龄（清代）

锦卫香如海，金庭花作林。新霜拭明镜，飞雪绕青琴。

干将赠知己，琅玕结素心。风前莫喻意，杯酒自清深。
句
余洪道（宋代）

须知凡卉空千万，不似寒花只两三。
清都台
曾镐（宋代）

兀坐岂不佳，偶出亦良适。高台挹清旷，况此好风日。

俯怜波面净，仰爱松身直。洒落万古秋，飞鸟度晴碧。

徘徊足瞻眺，萧散谢羁絷。浮生眇尘端，一醉不易得。

古人岂其远，千载犹宿昔。清风何寥寥，愧此台上石。
思良友
谢与思（明代）

忆昔别良友，握手涕沾翰。袅袅垂杨枝，临风讵忍看。

解我敝绨袍，无乃前路寒。路寒易以涉，世味苦且酸。

援此玉轸琴，用以鬯我心。我心不可破，海水汹以淫。

挂帆背郭去，惨淡谁知音。吁嗟离别言，幽咽难更陈。
次韵陈季邻户部旦过庵
范成大（宋代）

宦游触处似悬匏，北岳南山想献嘲。
拍手百年休铸铁，盖头一献暂诛茅。
玉京岁晚梧桐落，水国霜清橘柚包。
飞锡已随归梦去，何人项上鹊成巢？
感皇恩（除夜）
史浩（宋代）

结柳送穷文，驱傩吓鬼。爆火熏天漫儿戏。自家炉鼎，有却冷清清地。腊月三十日，如何避。

且与做些，神仙活计。铅汞收添结灵水。跳丸日月，一任东生西委。玉颜长向此，迎新岁。
览洛中名园记有感
吴芾（宋代）

历官冉冉踰三纪，阅世看看近七旬。更览名园兴废记，愈令人忆故园春。
哭唐著作丈赤子
全祖望（清代）

凤泊鸾飘后，行踪类贾胡。浮生长偃仰，百事总荒芜。

老竟成羁鬼，居空卜左徒。故人寝门哭，能到夜台无。
次韵答许府判见嘲诗癖之什
圆至（元代）

君不见蓬莱仙人五云深，兴来忽起尘寰心。手拈造化作一剧，世上瓦砾皆黄金。

又不见珠宫灵娥睡新起，赛吃云浆赌骰子。蓦然发笑成电光，不料阴阳嘘颊齿。

道人文章亦如斯，落笔心手不相知。岂如曲士拾蠹纸，尧桀满腹堆群疑。

愿君闭口毗耶室，竺贝孔韦皆长物。著鞭捷出灵运前，莫斗生天斗成佛。
县圃十绝和朱待制
薛抗（宋代）

五斗虽甚微，偃鼠饮满腹，
大书归来赋，有味数过读。
林泉山房二首 其二
秦柄（明代）

岩栖夙有志，兹地聊相娱。旧迹怀桑苧，幽踪托苾刍。

经寒林雨薄，入暮岭云孤。愿效刘吁筑，终焉遂隐图。
齐物诗 其一
俞樾（清代）

茫茫沧海几生尘，世事何劳苦认真。仙佛总须随处尽，蚊虻也得逐年生。
舍弟踰日不知雪势密因再赋
陈与义（宋代）

密雪来催诗，以怪子不作。
蔽天白漫漫，谁辨鹭与鹤。
坐令天回白，未受风作恶。
急飞既繁丽，缓舞尤绰约。
稍积草木上，断缟莽联络。
终然要白日，印彼葵与藿。
满眼丰岁意，空诗信难酢。
慎勿辞典衣，已不虑填壑。
题竹赠童志昂黄门出补寿昌尹
张弼（明代）

空梁兮有罟。周道兮有阻。眷清风兮两土。睇箾村兮草莽。

烨若木兮伊谁与伍。翩翠旗兮翔舞。控重华兮何所。中踌躇兮怅千古。
题窦伯山小隐诗六首 其五
王质（宋代）

瘦水微皴渐复槽，秋枫脱叶下江皋。王杨卢骆青冥上，不废江河废尔曹。
游妙峰
陈墀（明代）

寻真偶入招提境，览胜频登诘曲山。万古乾坤一俯仰，百年人世几忙閒。

钟声缭绕僧初定，树影参差户半关。兴尽不堪归去晚，恍然身在五云间。
宋章庙乐舞歌十五首 其七 登歌
殷淡（南北朝）

帝容承祀，练时涓日。九重彻关，四灵宾室。肃唱函音，庶旄委佾。

休灵告飨，嘉荐尚芬。玉瑚饰列，桂簋昭陈。具司选礼，翼翼振振。
春望篇
张家玉（明代）

花事萧条风雨边，登临长笑倚江天。北庭又报军书至，南土殊非乐国年。

戎马乱嘶芳草路，戍楼深锁绿杨烟。赋诗忆得前人句，东望望春春可怜。
题湖上
谢雨（宋代）

杜鹃呼我我归休，陆有轻车水有船。
笑杀西湖湖上客，醉生梦死恋杭州。
忆小子鼎
郭祥正（宋代）

元朝别家去，音信隔三春。读易应终卷，端居莫患贫。

定交疏燕雀，养节慕松筠。冤狱何时辨，思儿泪满巾。
对菊
雪岩（宋代）

菊花相菊一长欢，公是公非话总难。
以道义交堪傲俗，得渔樵趣不须官。
纷纷落叶山初瘦，隐隐平沙雁已寒。
天气欲晴又欲雨，百年心事满栏干。
四景 其一
释慧空（宋代）

沙寒雪后天，凫雁将俦侣。独怪蓑笠翁，维舟一归去。
次韵游西湖
史浩（宋代）

平生林处士，一叶老波光。坐令西湖名，千古磨苍苍。

迩来子李子，掉鞅出柴桑。官閒到休日，清浅寻幽香。

金风度林麓，野艇生微凉。竹间寄登览，孤岑水中央。

拂石辨奇迹，哦诗味遗芳。归来笔不停，醉墨翻淋浪。

他时三贤亭，合著君在旁。只恐作霖雨，幽梦通商王。
寄兄次韵二首 其二
石宝（明代）

词源濯锦日悠悠，酬答诗题邵许州。兴比渊明能止酒，愁如宋玉未悲秋。

冰怀不为淄尘染，丽景多逢采笔收。儗种西窗数丛菊，他时风雨漫追游。
菩萨蛮·金波远逐行人云
冯延巳（五代）

金波远逐行人云，
疏星时作银河渡。
花影卧秋千，
更长人不瞑。
玉筝弹未彻，
凤髻鸾钗脱。
忆梦翠蛾低，
微风凉绣衣。
会真诗（徐湛真）
云台峰女（唐代）

绰约离尘世，从容上太清。云衣无绽日，鹤驾没遥程。
忆天台
皎然（唐代）

箬溪朝雨散，云色似天台。应是东风便，吹从海上来。

灵山游汗漫，仙石过莓苔。误到人间世，经年不早回。
客中
周文璞（宋代）

客中时序又匆匆，孤坐初春小雨中。
弄水攀松去年事，令人忆杀洞霄宫。
菩萨蛮 宿州道中见海裳
陈曾寿（清代）

凝脂第一东风眷，天涯流落还相见。肠断出墙枝，亭亭欲怨谁。

夜阶风雨骤，心上红先瘦。已过晓妆时，高楼帘捲迟。
海棠
黄庭坚（宋代）

海棠院里寻春色，日炙荐红满院香。
不觉风光都过了，东窗浑为读书忙。
偈倾一百六十九首
释智朋（宋代）

半夜三更，天昏地黑。
赤肉团边，捉得个贼。
正好朝打三千，暮打八百。
舟中检录旧作感赋长句
吴慈鹤（清代）

少小诗才苦不纵，束缚霜毫万牛重。有如工女立寒窗，刻剪衾裳作鸾凤。

虽然十指尽僵裂，神物焉能为我用。十年学诗祇自惭，那有一篇堪百讽。

一自明湖醉风雪，复出从军事鞍鞚。青磷白骨皆眼见，恨蕊愁花亦心痛。

夜镫草檄百纸空，晓月吹铙万夫閧。玉貌歌来尚战场，金朽丐处均厮从。

从此豪情风雨至，倏忽高歌鬼神送。流黄夺得九张机，织出天衣尽无缝。

李杜韩苏生不再，衮衮群儿空簸弄。放翁诗诀已轻传，清钟谁更敲秋梦。
送秦文仲博士还三沙
饶介（元代）

东望大瀛海，影落扶桑弓。
三洲直如矢，正射三山中。
三山负晓直，晓直波浪红。
仙人不骑鹤，所适多御风。
秦君家三洲，长与仙人通。
即之不可见，忽尔能相面。
翩翩头上巾，举举尘中扇。
高谈清溽暑，知子不贫贱。
闲居寡良俦，有酒不自荐。
此直亦足醉，况得邦之彦。
小醉须解酲，大醉不用醒。
平生慎许可，只有一刘伶。
太湖三万顷，七十二峰青。
颇贻山水秀，闭门修酒经。
白云生砚石，疏雨洒窗棂。
子上三洲去，手杯犹未停。
禅人并化主写真求赞
释正觉（宋代）

性得渊源，穷通自然。
潭寒龙蜕骨，松老鹤成仙。
无心白云出岫，有应明月浮川。
相逢借伴人间世，游戏尘尘三昧缘。
送澹公归嵩山龙潭寺葬本师
杨巨源（唐代）

野烟秋水苍茫远，禅境真机去住闲。双树为家思旧壑，

千花成塔礼寒山。洞宫曾向龙边宿，云径应从鸟外还。

莫恋本师金骨地，空门无处复无关。
偈颂一百四十一首
释师范（宋代）

春风浩浩，春雨绵绵。
花凝晓露，柳带寒烟。
造化无作而作，万法柳然而然。
达磨九年空面壁，善财走得脚皮穿。
元夕夜与戎琳殊三老僧对棋琳请作诗赋之
王洋（宋代）

白布衫韝时节新，娇鬟丰口绮罗春。
满城菡萏官同乐，午夜箫罗社降神。
继书寻棋三净侣，闻灯坚坐一闲身。
不须强学行春客，儿女多应不要人。
大风登小雷尖眺大阑山
姚燮（清代）

昆崙九蜺垂明河，吹台玉级森駊騀。天教太乙锁伊阙，珊瑚倒绾赪云柯。

银飙画雪沙扬波，挂空笠带飘如莎。翠屏八面走龙辇，客独揽马胭脂坡。

指顾峦坳开溟渤，似有群鸦战孤鹘。猎道榛芜烟莽苍，戍堠旌旂日凄没。

青罴脱阱虎逃穴，剔索南朝阵亡骨。铜梁铁柱两关龁，线路蛛丝动青发。

空濛激我歌声哀，地垠霹礰鸣虺虺。山川小劫干戈尽，鸾鹤中霄环佩来。

仙之人兮来复回，东隅若木无遗灰。眼前石壁何时开，窅然三女横蛾眉。
白首
陆游（宋代）

白首元无一事成，朝来大笑绝冠缨。
花飞早已知春减，漏尽宁容更夜行？萧散且为无算饮，猖狂未免不平鸣。
玉关青海今安在，麦野桑村送此生。
三岩诗 朝阳岩
卢臧（宋代）

潇湘峻岸傍，岩穴号朝阳。全会江云势，先分海日光。

高深惊险易，冬夏返温凉。谁肯弃尘世，探穷仙者乡。
鲁工喇
杨揆（清代）

棱棱耸石角，设险抵剑门。雪霰零其巅，草木亦不蕃。

径仄复斜零，仅有屐迹存。冰柱森槎丫，袖手莫敢扪。

愿借九火辀，界以一炬燔。庶使穷谷底，飞灰转春温。

此志宁一遂，徒与愚公论。拄杖三叹息，谁为收惊魂。
七娘子（三衢道中作）
陈亮（宋代）

风流家世传张绪。似灵和新种垂缕。绮席离词，银台奏赋。当年垂绕蓬山路。

卖花声断蓝桥暮。记吟鞭醉帽曾经处。蜀郡归来，荆州老去。心情零乱随风絮。
彦文携玉友见过出示致道小诗因次其韵 其一
赵鼎（宋代）

一壶春色玉生光，最爱霏霏绕鼻香。浅醉不禁衣袖冷，幽林风雨夜苍凉。
宴桃源（乌江路中二首）
王之道（宋代）

黄叶声迟风歇。龛火夜寒明灭。残月却多情，来照先生归辙。清绝。清绝。透隙飞霜似雪。
题王俭撰褚渊碑文
弘历（清代）

资父以事君，本天经地义。彦回以孝称，胡甘二姓事。

可怜石头城，口碑有公议。仲宝树绰楔，乃复腾文字。

光辅五君同，寅亮二代逮。将为直笔书，抑为同恶济。

昭明但选文，取裁失节制。
尚书令魏国忠宪韩公挽词 其三
文彦博（宋代）

三朝光辅致升平，九叙咸熙入颂声。独运鸿钧成大业，亲扶英主继重明。

圣贤自昔推同德，忠献于今重易名。清庙已闻从配飨，哀荣不独在佳城。
句
苏易简（宋代）

憔悴贰卿三十六，与师气味不争多。
玉糁羊歌
刘宰（宋代）

华阳洞口玉糁羊，世人傅得神人芳。
雪团入口桂椒香，能令老者寿而康。
瑶池玉佩正丁当，箬包聊荐九霞觞。
世言神仙不鲜食，初平山中果何物。
桃源更有避秦人，割鸡为黍迎来宾。
白云庵
孔武仲（宋代）

青山为路竹为门，千里江风到此轩，
谁把吴王歌管地，一时分付给孤园。
偈颂一百零二首
释绍昙（宋代）

人家竞赏元宵，佛陇百无一有。
管宴虽愧空疏，宾主不分新旧。
陇头月助放光明，谷口松编排节奏。
春风舞袖乐升平，不知身在然灯后。
飞云洞景十二首 其十一 五湖烟景
卢龙云（明代）

烟波浩渺接平芜，天为何人豁五湖。此地由来争者少，苍生四海望难孤。
击盘歌送欧阳训酒
佚名（唐代）

飞燕身轻未是轻，枉将弱质在岩扃。

今来不得同鸳枕，相伴神魂入杳冥。
采薇歌
胡奎（元代）

西山有薇，薄言采之。周人有粟，弗疗我饥。宁薇而甘兮，毋粟而惭兮。

维首阳之岩岩兮。
和使君劭农之什
黄公度（宋代）

交情自许胶投漆，宾主相辉璧与琨。
卖剑早书循吏传，种瓜时问故侯园。
百年耆旧须亲访，千里耕桑戴上恩。
一郡风流古来少，笔端珠玉富归轩。
题陈相鄠杜别业壁
张宗尹（宋代）

乔松翠笑绝织埃，门对南山尽日开。
应是主人贫报国，功成名遂不归来。
杨柳枝词
吴绡（清代）

宫柳初开一抹眉，武昌城下乍逢时。
春来树树烟条绿，欲认何枝是旧枝。
寒食东风已满城，小枝纤弱拂啼莺。
东君不惜离人苦，又向前年折处生。
绿头鸭（同前）
曹勋（宋代）

喜雨薰泛景，翠云低柳。正凉生殿阁，梅润晓天，暑风时候。应乘乾、彩虹流渚，惊电绕、璇霄枢斗。大业辉光，益建火德，梯航四海尽奔走。六府焕修，多方平定，寰宇歌元首。凝九有。三辰拱北，万邦孚佑。

对祥烟、霁色清和，凤韶九成仪昼。听山声、响传呼舞，腾紫府、香浓金兽。禁御升平，慈闱燕适，袆衣共上玉觞酒。齐奉舜图，南山同永，合殿备金奏。祝圣寿。圣寿无疆，两仪并久。
信南山
佚名（先秦）

信彼南山，维禹甸之。畇畇原隰，曾孙田之。我疆我理，南东其亩。

上天同云。雨雪雰雰，益之以霡霂。既优既渥，既沾既足。生我百谷。

疆埸翼翼，黍稷彧彧。曾孙之穑，以为酒食。畀我尸宾，寿考万年。

中田有庐，疆埸有瓜。是剥是菹，献之皇祖。曾孙寿考，受天之祜。

祭以清酒，从以骍牡，享于祖考。执其鸾刀，以启其毛，取其血膋。

是烝是享，苾苾芬芬。祀事孔明，先祖是皇。报以介福。万寿无疆。
恩赐魏文贞公诸孙旧第，以导直臣
裴大章（唐代）

邢茅虽旧锡，邸第是初荣。迹往伤遗事，恩深感直声。

云孙方庆伤，池馆忽春生。古甃开泉井，新禽绕画楹。

自然垂带砺，况复激忠贞。必使千年后，长书竹帛名。
和郡侯咏雪
魏野（宋代）

时节初过打猎天，山河一色晓漫漫。
梁王宴罢樽犹湿，谢傅诗成墨未乾。
笔砚窗间宁觉夜，管弦堂上岂知寒。
须知祥瑞同霖雨，莫作梅花柳絮看。
絜矩书院示学子
章粲（宋代）

四时配四德，元亨利与贞。
天德元最重，方春木主生。
夏火物畅元，是为德之亨。
金利秋向实，水贞冬日成。
既贞又为元，循环未尝停。
天高而地下，阴降复阳升。
气理本同运，天人特异名。
性情即理气，其义明且精。
元亨利贞理，因时有足徵。
生长敛藏气，依理常偕行。
仁礼义知性，一初同圣氓。
恻隐至羞恶，辞让是非情。
天人二而一，如射中鹄正。
奈何天无心，人欲易缠萦。
无心自无妄，通复皆一诚。
吁嗟其有欲，天理随榛荆。
残忍仁斧斤，贪冒义蝗螟。
礼失之绵蕞，知止于絜瓶。
天人一而二，如水分渭泾。
大载古圣人，一念天是承。
仰观俯以察，天降地上腾。
夭桃华灼灼，好鸟鸣嘤嘤。
木德自此盛，我心惟和平。
恢炱行炽景，是月阴阳争。
天明一畅达，朱光布八纮。
动极必生静，慎哉柔道乘。
金行兆新凉，宇宙日清泠。
万宝就凝实，群葩委芳菁。
三阴行肃物，戒哉色与声。
冬至甲子夜，一叶开尧蓂。
凝阴虽已剥，初阳才有萌。
观天于闭塞，掩身身欲宁。
诸君子其来，我诗尔其聆。
子能悟此理，见义自珑玲。
子或昧此理，见义等聋盲。
善根有由蘖，端绪微微呈。
触物动恻怛，致爱先雏婴。
在天元之时，春意方勃兴。
声身贯律度，动作锵璜珩。
三千三百仪，皦皦朝阳升。
在天亨之时，夏气方敷荣。
利物合于义，秋揫味金腥。
贞固守以知，冬藏令玄冥。
一心一太极，彼此无损增。
至哉子朱子，讲道于考亭。
若明通公溥，万古破说铃。
仁元明可配，礼亨通可称。
义利公所在，知贞溥所能。
若东南西北，随方有依凭。
春元东甲乙，夏亨南丙丁。
北贞壬及癸，西利辛及庚。
若震离兑坎，随用无变更。
火则离玄黄，木则震主青。
秋则兑金说，冬则坎水盈。
四者诚昭昭，请细与君评。
真精妙凝合，我得气之英。
所学背斯理，南辕驰幽并。
当其泉达时，浩浩江河倾。
当其火然时，炎炎已煌荧。
萌蘖得所养，拱把可霄峥。
富贵真浮云，无为羡金籯。
荣华忽飘风，无为宠辱惊。
鸩妖用之媒，钱神事之兄。
四者苟能充，于利必无营。
厚酒促亡家，冶容擅倾城。
四者苟能充，于欲必先懲。
晓起敞吾门，参前倚舆衡。
晦息安其身，主敬常惺惺。
勿谓暗室暗，冏如对日星。
勿谓閒居閒，凛如警雷霆。
仁暴判舜桀，义利别轲{径彳换牛}。
存心不以敬，焦火寒凝冰。
事惟非与是，一閒谷为陵。
慎勿思鸿鹄，常期肖螟蛉。
复坐吾语汝，而学发新硎。
造道有标的，求己见准绳。
竭力事父母，夔夔谨鸡鸣。
同气曰兄弟，急难念脊鴒。
妇道顺为正，子职孝蒸蒸。
友义切以偲，诗歌木丁丁。
何莫非此德，拳拳服诸膺。
何愧百年身，何慊万物灵。
四者诚存存，心乎镂为铭。
然而仁与义，又对立门庭。
知者义所藏，礼者仁所形。
犹之四时运，阴阳为之经。
春夏阳日长，秋冬阴日凝。
又若仁义中，仁尤莫与京。
元犹五常仁，吾因作川程。
益信春犹仁，通贯如建瓴。
惟仁为器重，惟知亦不轻。
守之不以知，惟仁莫能胜。
须知守之固，尤在见之明。
若夫信犹土，是犹纲之宏。
圣门戒去信，重于食与兵。
四端斯无违，一心斯有恒。
天行以不息，异乎有欲枨。
日进以无疆，同乎一贯曾。
此为义理源，源洁流乃清。
精体兮实践，见汝颜之瞠。
寄令狐揆二首
宋祁（宋代）

紫汉参横宿雾收，烟江南渡怅夷犹。
梦中未省能知路，天上何缘许寄愁。
岂有文鳞凭远客，枉缘香杜怨芳洲。
遥知花艳惊郎目，几曲新诗播郢楼。
游龙门诗十二首·卢溪
韩维（宋代）

伊人没已久，溪溜亦如线。
淳风揖老僧，清阴坐春院。
始晤入山深，幽林鸟声变。